ΓΡΑΠΤΗ ΕΡΩΤΗΣΗ P-2361/96 υποβολή: Christian Jacob (UPE) προς την Επιτροπή (8 Αυγούστου 1996)

Θέμα: Κρίση της σπογγώδους εγκεφαλοπάθειας των βοοειδών

Η κρίση που διέρχεται στις μέρες μας η ευρωπαϊκή κτηνοτροφία με την σπογγώδη εγκεφαλοπάθεια των βοοειδών στο Ηνωμένο Βασίλειο, μας κάνει να αναρωτιόμαστε για την αποτελεσματικότητα των ρυθμιστικών διατάξεων που θεσπίζονται στον κτηνιατρικό και υγειονομικό τομέα στο πλαίσιο της υλοποίησης της Ενιαίας Αγοράς.

Κατά πρώτο λόγο, μπορεί η Επιτροπή να αναφέρει σε ποιό στάδιο βρίσκεται η μεταγραφή και εφαρμογή στα κράτη μέλη των κυριότερων οδηγιών που πλαισιώνουν την παραγωγή και τις εμπορικές συναλλαγές στην Ενιαία Αγορά; Επειδή η δυνατότητα παρακολούθησης της πορείας των εκτρεφομένων ζώων έχει απόλυτη προτεραιότητα, μπορεί η Επιτροπή να προσδιορίσει τί μέτρα σκοπεύει να πάρει (ή να προτείνει στο Συμβούλιο) για να παρακινήσει τα κράτη μέλη να τηρήσουν τις απαιτήσεις της οδηγίας 92/102/ΕΟΚ ((ΕΕ L 355 της 05.12.1992, σελ. 32. ))σχετικά με την αναγνώριση και καταγραφή των ζώων;

Στη συνέχεια μπορεί η Επιτροπή να συντάξει έκθεση για τη δραστηριότητα του δικτύου ΑΝΙΜΟ από τότε που δημιουργήθηκε και να προσδιορίσει τη δραστηριότητά του και την αποτελεσματικότητά του ανά κράτος μέλος; Στον τομέα πάντα της παρακολούθησης της πορείας των εκτρεφομέων ζώων, όσον αφορά τις εισαγωγές από τρίτες χώρες, το δίκτυο SΗΙFΤ που προβλεπόταν αρχικά στην απόφαση 88/192/ΕΟΚ ((ΕΕ L 89 της 06.04.1988, σελ. 32. )) και επαναλαμβάνεται στην απόφαση 92/438/ΕΟΚ ((ΕΕ L 243 της 25.08.1992, σελ. 27. )) δεν έχει ακόμη τεθεί σε εφαρμογή. Μπορεί η Επιτροπή να προσδιορίσει ποιές είναι οι δυσκολίες που συναντώνται μέχρι σήμερα και πότε πιστεύει ότι θα μπορέσει να θέσει σε λειτουργία το δίκτυο;

Τέλος για να εξασφαλίσει την αποτελεσματικότητα και την τήρηση του ρυθμιστικού πλαισίου, η Επιτροπή χρειάζεται επαρκώς επανδρωμένο σώμα κτηνιατρικών επιθεωρητών. Σκέπτεται μήπως η Επιτροπή να ζητήσει από το Συμβούλιο συμπληρωματικά μέσα για να εγκαταστήσει στο Grange στην Ιρλανδία το Γραφείο Κτηνιατρικών Επιθεωρήσεων για να κατοχυρώσει την αποτελεσματικότητά του ώστε αργότερα να το μετατρέψει σε υπηρεσία;

Aπάντηση του κ. Fischler εξ ονόματος της Επιτροπής (18 Οκτωβρίου 1996)

Η κτηθείσα πείρα έδειξε ότι η εφαρμογή της οδηγίας 92/102/ΕΟΚ του Συμβουλίου όσον αφορά την αναγνώριση και καταγραφή των ζώων δεν υπήρξε ικανοποιητική. Επιπλέον, η επιδημία της σπογγώδους εγκεφαλοπάθειας των βοοειδών (BSE) απέδειξε περαιτέρω ότι τα συστήματα αναγνώρισης και καταγραφής των βοοειδών χρήζουν βελτίωσης. Η Επιτροπή έχει την πρόθεση να προτείνει βραχυπρόθεσμα έναν κανονισμό σχετικό με την αναγνώριση και την καταγραφή των βοοειδών ο οποίος θα ενισχύσει τις διατάξεις της υφισταμένης οδηγίας, ειδικότερα όσον αφορά την εισαγωγή σε κάθε κράτος μέλος μιας μηχανογραφημένης βάσης δεδομένων και ένα διαβατήριο για κάθε ζώο για λόγους υγειονομικής παρακολούθησης των ζώων. Όσον αφορά την σήμανση ή το σφράγισμα των βοοειδών και των προϊόντων βοοειδών έχει την πρόθεση να προτείνει έναν κανονισμό με τον οποίο θα προσδιορίζονται με σαφήνεια οι αναγκαίες απαιτήσεις για ένα συνεκτικό και αξιόπιστο σύστημα σήμανσης. Αυτοί οι δύο κανονισμοί θα εξασφαλίσουν από κοινού την δυνατότητα ανίχνευσης του κρέατος και των ζώων, δημιουργώντας έτσι μία έγκυρη βάση για την παρουσίαση των βοοειδών και των προϊόντων βοοειδών χάρη στην οποία ο καταναλωτής θα μπορεί να έχει εμπιστοσύνη.

Το δίκτυο ΑΝΙΜΟ είναι λειτουργικό για όλα τα κράτη μέλη. Η Επιτροπή διαβιβάζει άμεσα στο Αξιότιμο Μέλος του Κοινοβουλίου και τη Γραμματεία του Κοινοβουλίου, διάφορους πίνακες και γραφικές παραστάσεις σχετικά με τα μηνύματα τα οποία αντηλλάγησαν στη διάρκεια των τελευταίων αυτών μηνών.

Σε δύο κράτη μέλη (Ιταλία και Σουηδία), όλες οι μονάδες έτσι όπως προσδιορίζονται από την κοινοτική νομοθεσία, δεν έχουν ακόμη συνδεθεί με το εν λόγω δίκαιο. Η ανταλλαγή των μηνυμάτων γίνεται μέσω ορισμένων εξειδικευμένων κεραιών. Η Επιτροπή επιχειρεί τα αναγκαία διαβήματα προκειμένου να εξομαλυνθεί η κατάσταση το συντομότερο δυνατό. Προς το παρόν, η μετάβαση από το δίκτυο «ΑΝΙΜΟ, μορφή 1» στο «ΑΝΙΜΟ, μορφή 2» ολοκληρώνεται στα κράτη μέλη. Η «μορφή 2» η οποία είναι σαφώς βελτιωμένη σε σχέση με την «μορφή 1», αυξάνει την αποτελεσματικότητα του συστήματος, καθιστώντας δυνατή την ανάπτυξη των σχέσεων μεταξύ των υπευθύνων των μονάδων (π.χ., μήνυμα παρατήρησης του δέκτη του μηνύματος προς τον εκπέμποντα).

Οι μελλοντικές εργασίες θα αφορούν, κατά προτεραιότητα τις δυνατότητες εξέλιξης της πληροφορικής αρχιτεκτονικής του συστήματος και την λήψη υπόψη στην «μορφή 3» των στόχων των σχετικών με την προστασία της ευημερίας των ζώων κατά τη μεταφορά έτσι όπως έχουν καθοριστεί από το Συμβούλιο.

Η εφαρμογή, σε όλη την επικράτεια της Κοινότητας, ενός πολυγλωσσικού συστήματος δεν πραγματοποιήθηκε δίχως δυσκολίες. Ο πρώτος στόχος του συστήματος είναι, χάρη σε μια προηγούμενη ενημέρωση, να επιτραπεί στις κτηνιατρικές αρχές των κρατών μελών, τη διενέργεια κτηνιατρικών ελέγχων με καθετηριασμό στα ζωντανά ζώα και βυθομέτρηση σε ορισμένα ζωικά προϊόντα. Η Επιτροπή κρίνει ότι, προς το παρόν, το σύστημα ΑΝΙΜΟ επιτρέπει την αποτελεσματική επίτευξη του στόχου αυτού.

Η χρησιμοποίηση των στοιχείων τα οποία συλλέγησαν χάρη στο σύστημα ΑΝΙΜΟ εναπόκειται στην αρμοδιότητα κάθε κράτους μέλους. Η Επιτροπή ενημερώνεται για τις πραγματοποιηθείσες δοκιμασίες στο ένα ή το άλλο κράτος μέλος. Θα πρέπει να σημειωθεί ότι μια ενδεχόμενη κοινοτική εκμετάλλευση των δεδομένων αυτών θα απαιτούσε ριζική τροποποίηση των βασικών διατάξεων του συστήματος.

Η εκτέλεση του σχεδίου SHIFT προσέκρουσε κυρίως στον προσδιορισμό της πληροφορικής αρχιτεκτονικής του συστήματος. Η Επιτροπή άρχισε εκ νέου τις σχετικές εργασίες προς ανεύρεση λύσεως. Για το σκοπό αυτό, προβλέπεται να ληφθούν οι αναγκαίες αποφάσεις όσον αφορά τις βάσεις δεδομένων σχετικά με τις απορριφθείσες παρτίδες και τα ζώα και προϊόντα τα οποία εισήχθησαν στην Κοινότητα. Άλλωστε, στο πλαίσιο του προγράμματος IDA, πρόκειται να προκηρυχθούν προσκλήσεις για υποβολή προσφορών για την εκπόνηση μελέτης σχετικά με την δυνητική πληροφορική αρχιτεκτονική του συστήματος το οποίο θα επιτρέψει την πραγματοποίηση ενός πρωτοτύπου σχετικού με τους όρους εισαγωγής στην Κοινότητα.

Η Επιτροπή θεωρεί ότι, στη διάρκεια του 1997, τα κύρια στοιχεία, τα αναγκαία για την έναρξη λειτουργίας του συστήματος θα έχουν συγκεντρωθεί. Προς το παρόν, και με βάση την κτηθείσα πείρα, φαίνεται δύσκολο να ορισθεί με ακρίβεια η ημερομηνία κατά την οποία το σύστημα θα είναι απολύτως λειτουργικό σε όλα τα κράτη μέλη. Η Επιτροπή θα καταβάλλει κάθε αναγκαία προσπάθεια για τον προσδιορισμό της ημερομηνίας αυτής ήτοι, το συντομότερο δυνατό.

Όσον αφορά τους κτηνιατρικούς ελέγχους, η Επιτροπή συμφωνεί με το Αξιότιμο Μέλος του Κοινοβουλίου ότι απαιτείται η σύσταση μιας αρμόδιας υπηρεσίες ελεγκτών προκειμένου να διασφαλιστεί ότι εφαρμόζονται και τηρούνται οι κανονισμοί και ζήτησε, πράγματι, από το Συμβούλιο να προβλέψει επιπλέον χρηματοδοτικούς πόρους προκειμένου να καταστεί το τελευταίο αυτό δυνατό. Γι' αυτό το λόγο, υπέβαλε επίσης πρόταση στο Συμβούλιο του Ευρωπαϊκού Οργανισμού Κτηνιατρικών και Φυτοϋγειονομικών Επιθεωρήσεων και Ελέγχων ((ΕΕ αριθ. C 239 της 17.08.1996. )).